آمال الأطرش (اسمهان) (24/25 نوفمبر 1912 - 14 يوليو 1944), مغنيه و ممثله مصريه من اصل سورى, و هيا اخت الموسيقار و المطرب فريد الأطرش. اتولدت امال فهد فرحان اسماعيل الاطرش الشهيره فنيا باسمهان فى عرض البحر على واحده من سفن الشحن اليونانيه سنة 1917, و والدها كان واحد من زعما جبل الدوز فى سوريا, و والدتها هيا الاميره و المطربه (علياء حسين المنذر). بعد وفاة والدها سنة 1925 اضطرت اسمهان للسفر هيا و والدتها و شقيقيها فؤاد و فريد الاطرش من سوريا للقاهره للهرب من الفرنسيين اللى كانو عاوزين يعتقلوها هيا و عيلتها لنضال والدها ضدهم. اتجلت الموهبه الفنيه فى اسمهان من الصغر لما كانت بتشدو فى البيت و المدرسه اغانى ام كلثوم و عبد الوهاب و شقيقها فريد, و فى سنة 1931 اتجهت لمشاركة فريد الغناء فى صالة مارى منصور فى شارع عماد الدين, بعد تجربتها جنب والدتها فى حفلات الافراح و الاذاعه المحليه, و فى سنة 1941 مثلت اول افلامها (انتصار الشباب) بمشاركة شقيقها فريد, و فى سنة 1944 شاركت فى فيلم (غرام وانتقام) و سجلت فيه مجموعه من احلى اغانيها, شهدت نهايه الفيلم نهاية اسمهان الفنيه.